ΕΚΘΕΣΗ ΤΩΝ ΑΝΕΞΑΡΤΗΤΩΝ ΜΗ ΕΚΤΕΛΕΣΤΙΚΩΝ ΜΕΛΩΝ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ ΕΤΟΥΣ 2023 ΠΡΟΣ ΤΗΝ ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ ΤΩΝ ΜΕΤΟΧΩΝ ΤΗΣ ΚΛΩΣΤΟΥΦΑΝΤΟΥΡΓΙΑΣ ΝΑΥΠΑΚΤΟΥ ΑΒΕΕ

(σύμφωνα με το άρθρο 9 παρ. του Ν. 4706/2020)

Η παρούσα έκθεση συντάχθηκε και υποβάλλεται από κοινού από τα ανεξάρτητα μη- εκτελεστικά μέλη του Διοικητικού Συμβουλίου (το «Δ.Σ.») της εταιρείας «ΚΛΩΣΤΟΥΦΑΝΤΟΥΡΓΙΑ ΝΑΥΠΑΚΤΟΥ ΑΒΕΕ» (εφεξής η «Εταιρεία») προς την Τακτική Γενική Συνέλευση των Μετόχων της Εταιρείας της 4ης Ιουλίου 2024, σύμφωνα με το άρθρο 9 παρ. 5. του Ν. 4706/2020.

Στο 7μελές Διοικητικό Συμβούλιο που εκλέχθηκε από την Τακτική Γενική Συνέλευση των μέτοχων της 11/7/2022 και συγκροτήθηκε σε Σώμα την ίδια ημερομηνία, συμμετείχαν δύο (2) ανεξάρτητα μη-εκτελεστικά μέλη και ένα (1) μη-εκτελεστικό. Στην διάρκεια του έτους 2023 λειτούργησαν οι υποχρεωτικές εκ του νόμου 4706/2020 Επιτροπές του Διοικητικού Συμβουλίου και συγκεκριμένα η Επιτροπή Ελέγχου, η Επιτροπή Αποδοχών και η Επιτροπή Υποψηφιοτήτων. Τα ανεξάρτητα μη εκτελεστικά μέλη συμβάλλουν ενεργά σε όλες τις Επιτροπές στις οποίες συμμετέχουν.

Στο Διοικητικό Συμβούλιο διασφαλίζεται η ποικιλομορφία φύλου (υπάρχει επαρκής εκπροσώπηση και των δύο φύλλων σύμφωνα με το άρθρο 3 παρ.1 περ. β του Ν. 4706/2020), ηλικίας, γνώσεων, προσόντων, εμπειρίας που εξυπηρετούν τους στόχους της Εταιρίας, καθώς και η ισορροπία μεταξύ εκτελεστικών και μη εκτελεστικών μελών. Από τα μέλη του Διοικητικού Συμβουλίου που εξελέγησαν από την Τακτική Συνέλευση των μετόχων της 11/7/2022, τα τέσσερα (4) είναι εκτελεστικά, το ένα (1) είναι μη εκτελεστικό μέλος και τα δύο (2) είναι ανεξάρτητα μη εκτελεστικά μέλη.

Ο πίνακας με το προφίλ των μελών του Διοικητικού Συμβουλίου και τα αντίστοιχα βιογραφικά τους σημειώματα, διατίθενται στην **ιστοσελίδα της Εταιρίας**. (<https://www.nafpaktos-yarns.gr/>).

Το Διοικητικό Συμβούλιο είναι αρμόδιο για τη διοίκηση και εκπροσώπηση της Εταιρίας και τη διαχείριση της περιουσίας της. Αποφασίζει για όλα γενικά τα ζητήματα που αφορούν την Εταιρεία, μέσα στο πλαίσιο του εταιρικού σκοπού με εξαίρεση εκείνα που σύμφωνα με το Νόμο και το καταστατικό ανήκουν στην αποκλειστική αρμοδιότητα της Γενικής Συνέλευσης.

Το Δ.Σ. ενημερώνεται για τις εξελίξεις σε νομοθετικό και κανονιστικό πλαίσιο και εφαρμόζει βέλτιστες πρακτικές εταιρικής διακυβέρνησης. Έχει υλοποιηθεί εκτενές έργο εταιρικής διακυβέρνησης, με στόχο την πλήρη συμμόρφωση με τον ν. 4706/2020, αλλά και την εφαρμογή βέλτιστων πρακτικών διακυβέρνησης και εταιρικής κοινωνικής ευθύνης. Στο πλαίσιο αυτό, έχει υιοθετηθεί ο Ελληνικός Κώδικας Εταιρικής Διακυβέρνησης («ΕΚΕΔ») του Ελληνικού Συμβουλίου Εταιρικής Διακυβέρνησης, όπως αναθεωρήθηκε και ισχύει από το 2021. Έχουν υιοθετηθεί πολιτικές και διαδικασίες, διασφαλίζοντας την αξιοπιστία του Συστήματος Εσωτερικού Ελέγχου, έχει επικαιροποιηθεί ο Κανονισμός Λειτουργίας της Εταιρείας σύμφωνα με τα οριζόμενα στον Ν.4706/2020 και έχει υιοθετηθεί Πολιτική Καταλληλότητας για τα μέλη του Δ.Σ.

Το Διοικητικό Συμβούλιο συνεδριάζει κάθε φορά που ο νόμος, το καταστατικό ή οι ανάγκες της εταιρείας το απαιτούν. Στις συνεδριάσεις παρίστανται όλα τα μέλη του Διοικητικού Συμβουλίου, χωρίς μέχρι τώρα να συντρέξει περίπτωση κατά την οποία να μην καταστεί δυνατόν να ληφθεί απόφαση από το Διοικητικό Συμβούλιο λόγω έλλειψης απαρτίας. Τα ανεξάρτητα μη εκτελεστικά μέλη παρέστησαν σε όλες τις συνεδριάσεις του Διοικητικού Συμβουλίου.

Τα εκτελεστικά μέλη του Διοικητικού Συμβουλίου ασχολούνται με τα καθημερινά θέματα διοίκησης της Εταιρίας και την εποπτεία εκτέλεσης των αποφάσεων του Διοικητικού Συμβουλίου. Τα εκτελεστικά μέλη του Διοικητικού Συμβουλίου, ιδίως: α) είναι υπεύθυνα για την εφαρμογή της στρατηγικής που καθορίζεται από το Διοικητικό Συμβούλιο και β) διαβουλεύονται ανά τακτά χρονικά διαστήματα με τα μη εκτελεστικά μέλη του Διοικητικού Συμβουλίου σχετικά με την καταλληλότητα της εφαρμοζόμενης στρατηγικής.

Εν γένει οι ενέργειες των εκτελεστικών μελών είναι σύμφωνες με τα όσα προβλέπονται στον Κανονισμό Λειτουργίας της Εταιρίας και στον Κώδικα Εταιρικής Διακυβέρνησης που εφαρμόζει η Εταιρεία και συμβάλλουν στην αποτελεσματική άσκηση εταιρικής διοίκησης και διαχείρισης των εταιρικών υποθέσεων προς όφελος της Εταιρίας, των εργαζομένων και των μετόχων της.

Στον εργασιακό τομέα η Εταιρεία ενθαρρύνει ένα εν γένει ασφαλές και υγιές περιβάλλον εργασίας, χωρίς διακρίσεις και παρενοχλήσεις και διασφαλίζει εργασιακές σχέσεις που προάγουν αμοιβαία εμπιστοσύνη.

Τα μη εκτελεστικά μέλη του Δ.Σ. δεν έχουν εκτελεστικές αρμοδιότητες στη διαχείριση της Εταιρείας στο πλαίσιο των καθηκόντων που τους ανατίθενται, πέραν των γενικών καθηκόντων που τους επιφυλάσσει η ιδιότητά τους ως μελών του ΔΣ και έχουν επιφορτισθεί με τον ρόλο της συστηματικής επίβλεψης και παρακολούθησης της λήψης αποφάσεων από τη Διοίκηση. Ιδίως, είναι επιφορτισμένα με τα ακόλουθα καθήκοντα:

α) Παρακολουθούν και εξετάζουν τη στρατηγική της Εταιρείας και την υλοποίησή της, καθώς και την επίτευξη των στόχων της.

β) Διασφαλίζουν την αποτελεσματική εποπτεία των εκτελεστικών μελών, συμπεριλαμβανομένης της παρακολούθησης και του ελέγχου των επιδόσεών τους σε ατομικό και συλλογικό επίπεδο.

γ) Εξετάζουν και εκφράζουν απόψεις σχετικά με τις προτάσεις που υποβάλλουν τα εκτελεστικά μέλη, βάσει υφιστάμενων πληροφοριών και συμμετέχουν εποικοδομητικά και κριτικά κατά τη λήψη των αποφάσεων του Δ.Σ.

δ) Διασφαλίζουν και αξιολογούν περιοδικά την αποτελεσματικότητα του πλαισίου εσωτερικής διακυβέρνησης της Εταιρείας και λαμβάνουν τα κατάλληλα μέτρα για την αντιμετώπιση τυχόν αδυναμιών που εντοπίζουν.

ε) Συμμετέχουν ανάλογα με τον τομέα ευθύνης τους στην Επιτροπή Ελέγχου και στην Επιτροπή Αμοιβών και Υποψηφιοτήτων, καθώς και σε κάθε άλλη Επιτροπή η συμμετοχή τους στην οποία ορίζεται από τη νομοθεσία ή κρίνεται αναγκαία.

Αναφορικά με τις προαναφερθείσες υποχρεώσεις, εντός του έτους 2023, πραγματοποιήθηκαν συναντήσεις των μη εκτελεστικών μελών του Διοικητικού Συμβουλίου της Εταιρίας, χωρίς την παρουσία των εκτελεστικών μελών, προκειμένου να συζητηθεί η επίδοση των τελευταίων. Στις συναντήσεις αυτές, διαπιστώθηκε ομόφωνα ότι η Εταιρεία στη χρήση 2023, συμμορφώνεται οικειοθελώς & εφαρμόζει τις πρακτικές του Ελληνικού Κώδικα Εταιρικής Διακυβέρνησης του Ελληνικού Συμβουλίου Εταιρικής Διακυβέρνησης.

Στα μη εκτελεστικά μέλη του Συμβουλίου έχει διασφαλισθεί η δυνατότητα απρόσκοπτης επικοινωνίας με τα διοικητικά στελέχη της Εταιρίας καθώς και τακτική ενημέρωση από τους επικεφαλής των διαφόρων υπηρεσιών.

Τα Ανεξάρτητα Μη Εκτελεστικά Μέλη του Διοικητικού Συμβουλίου ενεργούν με ανεξαρτησία πνεύματος, αίσθηση καθήκοντος και διαφάνεια. Εκτελούν αποτελεσματικά τα εποπτικά τους καθήκοντα και προβαίνουν στο πλαίσιο των αρμοδιοτήτων τους στη διεξοδική εξέταση των προτάσεων που υποβάλλονται στο Δ.Σ., διασφαλίζοντας έτσι ότι τα συμφέροντα όλων των εσωτερικών και εξωτερικών ενδιαφερόμενων μερών λαμβάνονται δεόντως υπόψη στις συζητήσεις και στη λήψη αποφάσεων του Διοικητικού Συμβουλίου και των επιτροπών του. Διαθέτουν επαρκή χρόνο και δέσμευση για την εκτέλεση των καθηκόντων τους τόσο ως μέλη του Δ.Σ. αλλά και των Επιτροπών. Επιδιώκουν εποικοδομητική συζήτηση επί των αποφάσεων της διοίκησης της Εταιρείας και διασφαλίζουν την εφαρμογή ορθών πρακτικών εταιρικής διακυβέρνησης.

Τα Ανεξάρτητα Μη Εκτελεστικά Μέλη του Διοικητικού Συμβουλίου της «ΚΛΩΣΤΟΥΦΑΝΤΟΥΡΓΙΑΣ ΝΑΥΠΑΚΤΟΥ ΑΒΕΕ» επιβεβαιώνουν ότι συμφωνούν απολύτως με τις πληροφορίες που δημοσίευσε η Εταιρεία στην Ετήσια Έκθεση Διαχείρισης του Διοικητικού Συμβουλίου και με το περιεχόμενο της Δήλωσης Εταιρικής Διακυβέρνησης που συμπεριλαμβάνονται στην Ετήσια Χρηματοοικονομική Έκθεση της 31ης Δεκεμβρίου 2023 και είναι διαθέσιμη στον ιστότοπο της Εταιρείας.

Αθήνα 11η Απριλίου 2024.

**Τα ανεξάρτητα - Μη εκτελεστικά Μέλη του Δ.Σ.**

**ΓΕΩΡΓΙΟΣ ΚΟΥΤΡΟΥΜΑΝΗΣ**

**ΧΑΡΙΔΗΜΟΣ ΓΙΑΝΝΙΡΗΣ**